Кваліфікацыя_да_чэмпіянату_свету_па_снукеры_2014
Восьмы дзень (16 красавіка)
У апошні гульнявы дзень кваліфікацыі, за тры дні да пачатку матчаў 1/16 фіналу найбуйнейшага снукернага першынства ў сезоне 2013/2014, разыгрывалася восем астатніх пуцёвак у Крусібл. Першым паядынкам, які завяршыўся 16 красавіка, стала сустрэча двух кітайскіх снукерыстаў: Сяа Гадуна, які праводзіў свой лепшы сезон у кар’еры, і 84-га сеянага Лі Яня. 26-ы нумар пасеву выйграў дзве першыя партыі з брэйкамі ў 68 і 71 бал, пасля чаго ўзяў верх у трэцім фрэйме на апошнім рудым шары. Пасля гэтага ён дамінаваў у чацвёртай партыі з найвышэйшай серыяй у 40 балаў, а пры ліку 29:61 у пятым фрэйме зрабіў клірэнс у 39 балаў і павялічыў свой адрыў да ліку 5:0. Сяа працягваў дамінаваць каля стала, выйграўшы шостую партыю з брэйкам у 85 ачкоў і сёмы фрэйм — з падыходамі ў 36 і 41 бал, і зрабіў лік 7:0 на сваю карысць. У восьмай партыі Лі выканаў паўсоценны брэйк, 51 бал, і вёў з лікам 60:0, пасля чаго яго апанент зрабіў спробу адыграцца і памыліўся на 48 ачках і двух апошніх шарах на стале. Лі Янь забіў ружовы шар і размачыў лік у канцы першай часткі матча — 1:7. Нягледзячы на гэта, пасля перапынку 21-гадовы кітайскі ігрок здолеў набраць толькі 41 бал. Сяа Гадун, які быў у фінале Шанхай Мастэрс 2013, выйграў тры апошнія партыі з серыямі ў 119 і 65 балаў і ўпершыню трапіў у асноўную сетку чэмпіянату свету , перамогшы саперніка з лікам 10:1. Трохразовы чвэрцьфіналіст сусветнага першынства Раян Дэй з Уэльса сустракаўся з 24-гадовым Сцюартам Кэрынгтанам, 96-м сеяным турніру. Дэй здабыў перамогу ў стартавым фрэйме на апошнім ружовым шары, пасля чаго англічанін зраўняў лік, дзякуючы серыі ў 80 балаў. Дэй выканаў першы сэнчуры ў матчы, 106 балаў, у трэцяй партыі, а Кэрынгтан пакінуў за сабой чацвёрты фрэйм з пераможным брэйкам у 49 ачкоў. Пры ліку 5:38 у пятым адрэзку матча 21-ы сеяны турніру аформіў серыю ў 80 ачкоў і зрабіў лік 3:2, на што яго сапернік адказаў двума выніковымі падыходамі ў шостым фрэйме — 52 і 67 балаў. 34-гадовы валійскі снукерыст пакінуў за сабой сёмую партыю з брэйкам у 74 ачкі, але Сцюарт зноў выраўняў лік, аформіўшы пераможную паўсоценную серыю, 54 бала пры ліку 20:23 у восьмым фрэйме. З чацвёртым брэйкам за 50 ачкоў, 68 балаў, Раян у пяты раз у паядынку выйшаў наперад і скончыў першую сесію з лікам 5:4 на сваю карысць. Пасля перапынку Дэй падвоіў сваю перавагу, узяўшы стартавую партыю другой паловы матча з серыяй у 48 ачкоў, але Сцюарт Кэрынгтан перамог у адзінаццатым фрэйме, здзейсніўшы клірэнс з апошняга зялёнага шара пры ліку 54:71, і скараціў адставанне да ліку 5:6. У валійца добра атрымлівалася будаванне брэйкаў у гэтым матчы і ён выйграў наступную партыю з чарговай паўсоценнай серыяй, 77 балаў, пасля чаго ўзяў верх у трынаццатым фрэйме з падыходам у 50 ачкоў і зрабіў лік 8:5. Ён таксама быў мацней у дзвюх наступных партыях з вышэйшай серыяй у 57 балаў і скончыў матч з лікам 10:5, патрапіўшы ў Крусібл у дзявяты раз у сваёй кар’еры. 23-гадовы валійскі ігрок Майкл Уайт, чвэрцьфіналіст леташняга спаборніцтва, гуляў супраць 58-га сеянага Мэцью Сэлта. Англічанін пачаў паядынак з паўсоценнай серыі, 74 ачкі, і выйграў першы фрэйм, пасля чаго набраў толькі 23 балы ў трох наступных партыях. Уайт выйшаў наперад з лікам 3:1 і брэйкамі ў 42, 84 і 100 ачкоў. Пасля гэтага ініцыятыву перахапіў 29-гадовы Сэлт, які дэбютаваў у Крусібле ў 2013 годзе. Ён пакінуў за сабой тры наступныя партыі з вышэйшай серыяй у 35 ачкоў, выйшаўшы наперад з лікам 4:3, пасля чаго ўзяў восьмы фрэйм з брэйкамі ў 47 і 35 балаў і дамінаваў у дзявятай партыі, скончыўшы сесію з лікам 6:3 на сваю карысць. Пасля перапынку Майкл пачаў адыгрываць адставанне, выйграўшы дзясяты фрэйм з серыяй у 39 балаў, а пры ліку 0:66 у наступнай партыі здзейсніў цудоўны клірэнс у 67 балаў і зрабіў лік 5:6. Валіец працягваў дамінаванне, узяўшы два наступныя фрэймы з брэйкамі ў 42 і 57 ачкоў, і здолеў выйсці наперад. Мэцью, які прайграў чатыры партыі запар, пачаў чатырнаццаты фрэйм з паўсоценнай серыі ў 66 балаў, але Уайт зрабіў падыход у 21 ачко і яшчэ адзін выдатны клірэнс у 48 балаў, павялічыўшы сваю перавагу да двух пунктаў. Пятнаццатая партыя таксама засталася за валійскім снукерыстам, які аформіў пераможны брэйк у 50 ачкоў і застаўся на адлегласці ў адзін фрэйм ад выхаду ў асноўную стадыю. Пасля гэтага Сэлт здолеў выйграць першую партыю ў сесіі з падыходамі ў 32 і 21 бал, але не набраў ніводнага ачка ў семнаццатым фрэйме, выйграўшы які з серыяй у 53 балы, Майкл Уайт скончыў матч з лікам 10:7 і ў другі раз запар трапіў у Крусібл. 22-гі сеяны турніру Лян Вэньбо з Кітая, які дайшоў да чвэрцьфіналу чэмпіянату свету 2008, сустракаўся з Мартынам Гоўлдам, які два разы даходзіў да 1/8 фіналу ў Крусібле. 32-гадовы англічанін, які знаходзіўся ў выдатнай форме, выйграўшы да гэтага два кваліфікацыйныя матчы з лікам 10:1, упэўнена пачаў паядынак, хутка павёўшы з лікам 3:0, дзякуючы серыям у 58, 114 і 137 ачкоў. Пры ліку 4:50 у чацвёртай партыі Лян Вэньбо аформіў паўсоценны брэйк, 54 бала, і размачыў лік у матчы, пасля чаго дамінаваў у пятай партыі і ўзяў верх у шостай на апошнім чорным шары, зраўняўшыся з сапернікам. 38-ы нумар пасеву перамог у сёмай партыі з падыходамі ў 28 і 31 ачко, пасля чаго здзейсніў брэйк у 52 балы пры ліку 0:43 у восьмым фрэйме, а пазней давёў яго да перамогі. Апошняя партыя першай сесіі таксама засталася за Гоўлдам, які выйграў яе, забіўшы апошнія сіні і ружовы, і зрабіў лік 6:3 да перапынку. Кітаец пачаў дзясяты фрэйм з серыі ў 46 балаў, пасля чаго давёў яго да перамогі на каляровых шарах. Мартын быў мацней у адзінаццатай партыі, скончыўшы яе брэйкам у 75 балаў, а пазней перамог у дванаццатым фрэйме на апошнім ружовым шары, зрабіўшы лік 8:4. Лян здзейсніў соценную серыю, 103 балы, у трынаццатай партыі, а таксама пакінуў за сабой доўгі чатырнаццаты фрэйм на каляровых шарах, скараціўшы адставанне да двух ачкоў. 27-гадовы кітайскі ігрок выйграў трэцюю партыю запар, але ў шаснаццатым і семнаццатым фрэймах сумеў набраць толькі 10 балаў. Брытанец зрабіў брэйкі ў 70 і 47 ачкоў у дзвюх заключных партыях і з лікам 10:7 у шосты раз запар выйграў сабе месца ў асноўнай стадыі сусветнага першынства. 17-ы сеяны Роберт Мілкінс, які ў канцы сезона вылецеў з топ-15 сусветнага рэйтынгу, гуляў у вырашальным крузе кваліфікацыі супраць 24-гадовага суайчынніка Майкла Уослі. 75-ы нумар пасеву адкрыў лік у матчы, здзейсніўшы серыю ў 77 балаў у стартавым фрэйме, пасля чаго Мілкінс перамог у другой партыі на каляровых шарах і выканаў брэйк у 91 бал у трэцяй партыі. 38-гадовы англічанін павялічыў свой адрыў да двух пунктаў, але Уослі зрабіў соценную серыю ў 122 балы ў пятым фрэйме і зрабіў лік 2:3. З пераможным брэйкам у 46 балаў Роберт выйграў шостую партыю, пасля чаго Уослі, які выйграў ужо тры кваліфікацыйныя паядынкі, узяў сёмы фрэйм з серыямі ў 48 і 47 ачкоў і восьмую партыю на апошнім ружовым, зраўняўшы лік у матчы — 4:4. Дзявяты фрэйм адышоў Мілкінсу, а пасля перапынку Майкл выйграў дзясятую партыю з пераможным брэйкам у 76 ачкоў, а таксама дамінаваў у адзінаццатым і дванаццатым фрэймах, узяўшы ў іх верх з найвышэйшай серыяй у 48 балаў і выйшаўшы наперад у матчы з лікам 7:5. Роберт Мілкінс, паўфіналіст Усі Класік і адкрытага чэмпіянату Аўстраліі, якія праходзілі ў пачатку сезона, выйграў дзве наступныя партыі з брэйкамі ў 65 і 48 ачкоў, але Уослі выканаў серыю ў 77 балаў у пятнаццатым фрэйме, зноў выйшаўшы наперад — 8:7. Мілкінс пакінуў за сабой шаснаццаты фрэйм з серыяй у 55 ачкоў, на што Майкл адказаў 58 баламі ў семнаццатай партыі, зрабіўшы лік 9:8, але больш дасведчаны снукерыст быў мацней у васемнаццатым фрэйме, саступаючы з лікам 3:34, і перавёў паядынак у вырашальную партыю. У апошнім фрэйме Майкл Уослі вёў у ліку 39:0 пасля падыходу ў 32 ачкі, але Роберт атрымаў дзве добрыя магчымасці атакаваць і, скарыстаўшыся імі, выйшаў наперад 62:39, пасля чаго памыліўся на чорным шары пасля апошняга чырвонага. Пазней Мілкінсу пашанцавала забіць выпадковы жоўты, пасля якога ён дапусціў грубую памылку пры гульні зялёнага шара і даў магчымасць праціўніку зачысціць стол і, зраўняўшы лік да 64:64, дамагчыся перагулёўкі чорнага, які ён забіў выдатным дальнім ударам і ўпершыню ў сваёй прафесійнай кар’еры трапіў на чэмпіянат свету. 28-ы сеяны турніру Бэн Вуластан, які ўпершыню прабіўся ў Крусібл у 2013 годзе, сустракаўся з трохразовым удзельнікам чэмпіянату свету 38-гадовым шатландцам Джэймі Бёрнэтам. 43-ці нумар пасеву пачаў матч з серыі ў 64 ачкі ў стартавым фрэйме, пасля чаго Вуластан набраў 39 балаў за падыход, а пры ліку 39:72 зачысціў стол і выцягнуў першае ачко з лікам 73:72, але шмат памыляўся ў наступных чатырох партыях і набраў у іх толькі 21 бал. Джэймі выйшаў наперад з лікам 4:1 і брэйкамі ў 51, 51 і 92 ачкі. 26-гадовы англічанін выйграў шосты фрэйм з лепшым падыходам у 33 бала, а яго сапернік пакінуў за сабой сёмую партыю з пераможным брэйкам у 74 ачкі. Бэн выйграў восьмы фрэйм, забіўшы ружовы і чорны шары пры ліку 55:63, а таксама дамінаваў у дзявятай партыі, скараціўшы адставанне ад Бёрнэта да аднаго фрэйма пад заслону першай паловы паядынку. У дзясятым фрэйме Вуластан здзейсніў серыю ў 79 балаў і зрабіў лік 5:5, але шатландскі снукерыст вярнуў сабе перавагу ў тры партыі, зрабіўшы брэйкі ў 58 і 57 ачкоў у двух наступных фрэймах і выйграўшы трынаццатую партыю на каляровых шарах. Бэн Вуластан, які даходзіў да 1/8 фіналу на турнірах Усі Класік і гранд-фінале PTC у сезоне 2013/2014, узяў чатырнаццаты фрэйм з серыяй у 75 балаў, пасля чаго перамог у пятнаццатай партыі, набраўшы 27 ачкоў пры ліку 46:46, і ў шаснаццатай партыі з брэйкам у 49 балаў, зраўняўшыся з апанентам — 8:8. Джэймі зноў выйшаў наперад пасля таго, як выйграў наступны фрэйм, забіўшы апошнія сіні і ружовы шары, і не дазволіў саперніку забіць ніводнага шара ў васемнаццатай партыі, выйграўшы яе з серыяй у 57 балаў і ў чацвёрты раз у сваёй прафесійнай кар’еры атрымаўшы пуцёўку ў Крусібл. Чэмпіён свету 2002 года 43-гадовы Пітэр Эбдан, пасеяны на турніры пад 25-м нумарам, сустракаўся з 115-м сеяным Робінам Халам з Фінляндыі, які толькі адзін раз гуляў у Крусібле ў 2002 годзе. Англічанін узяў верх у дзвюх першых партыях з серыямі ў 50 і 46 ачкоў, а Хал выканаў брэйк у 95 балаў у трэцім фрэйме, пасля чаго сумеў адыграцца пасля ліку 16:58 у чацвёртай партыі і зраўняў лік, выйграўшы яе на каляровых шарах. Фінскі снукерыст пакінуў за сабой і пяты фрэйм з серыяй у 47 ачкоў, але Пітэр набраў 45 балаў за падыход у пачатку шостай партыі, пасля чаго выйграў яе на апошнім чорным шары. 39-гадоваму фіну дастаўся сёмы фрэйм з брэйкам у 69 балаў, пасля чаго ён здабыў перамогу і ў восьмай партыі на каляровых шарах, выйшаўшы наперад з лікам 5:3, а Эбдан узяў апошні фрэйм у сесіі, дзякуючы тром выніковым падыходам. Пасля перапынку Робін выйграў дзясятую і адзінаццатую партыі з серыямі ў 53 і 44 ачкі, але 25-ы сеяны, які за тыдзень да гэтага дайшоў да 1/8 фіналу на адкрытым чэмпіянаце Кітая, зноў скараціў адставанне да аднаго пункта, выйграўшы дванаццаты і трынаццаты фрэймы з вышэйшым брэйкам у 42 бала. Адзіны прафесіянальны снукерыст з Фінляндыі дамінаваў у дзвюх наступных партыях і з серыямі ў 43 і 71 ачко зрабіў лік 9:6 на сваю карысць, пасля чаго Эбдан атрымаў перамогу ў шаснаццатым фрэйме, забіўшы апошнія сіні і ружовы шары, і выканаў брэйк у 81 бал у семнаццатай партыі. У васемнаццатым фрэйме брытанец, які тры разы быў у фіналах сусветных першынстваў, пачаў атаку, але спыніўся на 29 ачках, а пры ліку 35:25 дазволіў Робіну Халу павесці серыю, якая дайшла да 57 балаў і стала пераможнай, вывеўшы Хала ў асноўную стадыю чэмпіянату ў другі раз у кар’еры. У сваю чаргу Пітэр Эбдан не патрапіў у Крусібл упершыню з свайго дэбютнага 1992 года. 32-гі сеяны турніру Фергал О’Браен з Ірландыі, які дайшоў да чвэрцьфіналу розыгрышу 2000 года, гуляў супраць 27-гадовага Робі Уільямса, які праводзіў у мэйн-туры толькі другі сезон. 42-гадовы ірландзец, які тры разы даходзіў да стадыі 1/8 фіналу рэйтынгавых турніраў у сезоне 2013/2014, моцна пачаў матч, выйграўшы два першыя фрэймы з брэйкамі ў 67 і 135 балаў, а пры ліку 11:59 у трэцяй партыі здзейсніў цудоўны клірэнс у 49 ачкоў і зрабіў лік 3:0. Ён таксама ўзяў верх у чацвёртым фрэйме, пасля чаго Уільямс выйграў дзве наступныя партыі з вышэйшым брэйкам у 67 балаў. О’Браен перамог у сёмым фрэйме на каляровых шарах і ўзяў дзве заключныя партыі першай паловы паядынку з лепшым падыходам у 36 ачкоў, скончыўшы сесію з лікам 7:2 на сваю карысць. Англічанін перахапіў ініцыятыву ў пачатку другой сесіі, пакінуўшы за сабой стартавы фрэйм, які ён выйграў на каляровых шарах, а таксама ўзяўшы адзінаццатую і дванаццатую партыі з брэйкамі ў 68 і 60 балаў. Пасля гэтага ён перамог у наступным фрэйме на апошнім ружовым шары, а ў чатырнаццатую партыю выйграў з серыяй у 40 ачкоў і зраўняў лік у матчы — 7:7. У пятнаццатым фрэйме Робі аформіў серыю ў 62 бала, пасля чаго давёў яго да перамогі на каляровых шарах і выйграў шостае ачко запар, але Фергал дамінаваў у наступнай партыі і, выйграўшы першы фрэйм у другой сесіі, зраўняўся з праціўнікам — 8:8. Пры ліку 62:41 у семнаццатай партыі Робі Уільямс забіў апошнія руды, сіні і ружовы, зноў выйшаўшы наперад, пасля чаго ірландскі снукерыст перавёў паядынак у вырашальную партыю, выйграўшы васемнаццаты фрэйм з лепшым падыходам у 30 ачкоў. На старце апошняй партыі англічанін набраў 40 балаў за падыход, а пазней павялічыў свой адрыў да ліку 58:1, пасля чаго О’Браен здзейсніў выдатны клірэнс у 57 балаў і, зраўняўшы лік у партыі, дамогся перагулёўкі на чорным шары. Пасля таго, як снукерысты не скарысталіся нядрэннымі магчымасцямі забіць даданы чорны, Уільямс выканаў цудоўны дальні удар і з лікам 10:9 упершыню выйшаў у 1/16 фіналу чэмпіянату свету.